Cesarhanmun/geonobi-data huggingface dataset:
地名: 德源 (咸鏡道, 都護府)
年: 1566.0

○憲府啓曰: "凡爲人臣, 獲罪於國家, 所當屛迹遠處, 杜門省愆, 以示悔過自新之意, 猶恐曩時形迹之或著, 此人情之所必至。 孰不知此? 近來風氣不古, 人心亦頑, 平生爲惡, 一朝敗露, 身罹邦憲, 彼黜明時。 此實萬古罪人, 而敢恃兇戾, 略不知畏, 蔑視朝廷, 去留惟意, 雖嘗齒微官, 人所不屑者, 尙不可如此。 況曾備宰相之列者乎? 以臣等所聞, 此類非一, 
                【李彦忠、姜克誠、趙德源, 或因覲親, 出入城中。】
              不可不隨現治罪, 以整朝綱。 罪人元繼儉
              
                【庸愚麤鄙, 柔懦不明, 中無所主之人也。 臨事茫然, 不能部判, 而善趨時勢, 故致位崇品。 其典銓曹, 專商市恩, 仕路極淆。 時李樑爲參判, 大小之事, 一一稟可。 樑或告病不仕, 則嘗躬請取旨。 又於內間, 有攀聯之處, 罔此除官者甚多。 見其妻生極惡, 開門受賂, 頤指繼儉。 有同奴僕, 繼儉貪惡, 以此尤彰。 繼儉被譴之後, 至於垂泣, 以怨其妻之惡。 方判銓曹時, 其姻姪李洪男作詩以譏曰: "莫向綺紈偏施惠, 文官生祿此時多。"】
              貪汚麤鄙, 無物可比。 平生營度, 有同商賈。 至於隨時變態, 惟勢是取, 深結權奸, 
                【李樑】
              曲爲迎合。 其陰交密締之狀, 甚於鬼蜮。 因竊銓衡, 受人賄賂, 無有紀極, 以致朝政紊亂, 仕路溷濁, 國勢岌岌, 反似衰亂。 原其罪犯, 雖至竄逐, 固不足惜。 只黜門外, 寬貸極矣。 而少無感戴之心, 冥頑如舊。 當初自禁府已錄所居之原州, 則不可任意遷徙, 亦從來定例也。 繼儉縱恣成習, 難制意欲, 厭處鄕閭, 遽自上來, 偃然寄身於都城切近之地, 
                【繼儉來寓於果川、良才驛近處。】
              多占人家, 列處家累, 交通城市, 引接賓客, 意氣自若, 無異平時。 其肺肝所蓄, 萬目所視, 不可掩也。 此實窺覘朝廷之淺深, 覬覦間隙之可乘, 圖濟陰謀, 不恤公論, 觀此人所爲, 兇秘之迹, 可謂慘矣。 群情涵涵, 莫知端倪, 皆懷不測之憂。 
                【以繼儉嘗有攀結之迹, 近寓都下, 恐有緣附之事, 故致此疑畏。】
              此而不治, 則無以維持國綱, 畏戢群小。 請亟命竄黜, 以靖人心。"
地名: 德源 (咸鏡道, 都護府)
年: 1668.0

○命全減北靑、利城、端川、吉州、明川年例京上納貢物價布及州上貢物作米, 內奴婢宮奴婢各衙門奴婢私奴婢貢米布。 半減田稅米太。 半減鏡城、會寧、安邊、德源、文川、高原、永興、咸興、洪原、三水、甲山田稅米太及內奴婢、寺奴婢、宮奴婢、各衙門奴婢貢布貢米。 全減私奴婢貢米布。 以監司權大運分等被災之啓也。
地名: 德源 (咸鏡道, 都護府)
年: 1727.0

○兩司申前合啓, 不允。 憲府
                【掌令崔
                  。】
              申前啓, 不允。 又啓曰: "北道內奴婢身貢之代, 自兵、戶曹有分半移送之例, 而初則不過十同, 至壬辰, 已爲二十同, 故兵判朴遾, 陳請勿送, 則命減十同, 只存本數。 此實先朝軫念經費之盛意, 而內奴婢逐年滋息, 今兵曹所送, 至於一百三十同之多, 度支亦然, 經用日縮。 聞奴婢身貢, 自本道, 逐名收捧十二斗, 而會付各邑糶糴之際, 民受其弊。 當初相換, 寔出於重邊, 而邊備有餘, 則輸入京師, 古有是例。 若令本道徵布, 則十二斗米, 可當一疋之布。 德源以北, 船路無礙, 安邊以南, 不過五日之程, 輸納其本司, 則內司無替徵之弊, 經費無移送之慮。 請自今內奴婢身貢, 自本道徵布, 直納本司, 永廢兵、戶曹移送之例, 以恤經費。" 不從。
地名: 德源 (咸鏡道, 都護府)
年: 1784.0

○次對。 召見曾經北關道帥臣、十邑守令。 領議政徐命善啓言: "長坡設鎭事, 聞虛項嶺, 有不由六鎭, 直出三、甲之捷徑, 故中間防塞。 今若設鎭於長坡, 則此路之通塞, 果無足關係, 設鎭設邑, 恐難輕議。" 左議政洪樂性、行副司直徐有寧、禮曹判書鄭昌順, 請遣解事人, 躬審形便後處之。 行司直李命植、監賑使李在學, 請設鎭於虛項嶺。 行副司直李柱國、李敬懋, 請置鎭於長坡。 有司堂上徐有隣、工曹參判沈頤之, 請見置鎭, 次議建邑。 敎曰: "一番看審後決定, 付之該道帥臣, 看審狀聞。" 命善又啓言: "長津堡設邑事, 雖難遽議, 陞作僉使, 依古羣山例, 宜用邊地履歷。" 昌順、敬懋, 請依大臣議。 柱國請察地形議設邑。 在學請先作僉使窠, 從後陞邑。 敎曰: "訓將及曾經關西道帥臣、南兵使, 俱未登筵, 以今日擧條, 更爲商量, 自本司稟處。" 命善又啓言: "端川設防營事, 一嶺內外, 竝置防營爲難。 如欲更陞堂上窠, 則銷刻有嫌。 請以曾經守令, 當通訓正之人差遣。" 命植請陞爲防禦。 兵曹判書李在簡言以訓正爲準, 反有數遞之弊, 惟在銓曹之擇差, 從大臣言。 別親騎設置事, 命善以諸議參差, 請置之。 從之。 命善又啓言: "交濟穀捧留海倉事, 別詢曾經道、帥臣、守令。" 昌順、敬懋、富寧前府使李鉉重、明川前府使趙光鉉, 請捧置海倉。 有寧、會寧前府使李漢豐, 請分置平倉。 敎曰: "半置平倉, 半置海倉, 實合兩便之政。 況北關置倉, 係是新創, 各項事例, 成節目下送。 自今遵行。" 先是, 內寺奴多在六鎭, 歲收米(人)
                〔入〕
              一斛, 易布而貢。 至肅廟朝, 始罷易布, 儲置以爲救荒需, 命備局主之, 每年糶糴, 至萬餘斛。 英宗丁巳, 因廷臣言, 設交濟倉於德源之元山, 命觀察使徐宗玉經紀其事。 南運北輸, 無往不惠, 推以及於他道之民。 壬戌, 又設交濟倉於咸興
              利城, 米凡二萬四千五百七十三石, 各穀凡十六萬五千三十石。 甲戌倣南關例, 又置交濟穀於北關十州, 捧留海倉, 其後三十年, 寢而不行。 只有交濟穀名色。 是年秋, 監賑使李在學請以北關交濟穀, 竝儲海倉。 前北伯李命植, 請海倉、平倉, 分半糶糴, 上從命植議。
地名: 德源 (咸鏡道, 都護府)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 德源 (咸鏡道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 定平 (咸鏡道, 都護府)
年: 1417.0

○丁酉/減權堡、李法華死罪, 杖一百、流三千里, 籍沒家産。 流堡于慶尙道
              東萊; 法華于全羅道
              海珍。 刑曹、臺諫詣闕, 請堡、法華之罪曰: "其不忠之罪, 與宗秀、五方無異, 上只從輕典, 不置於法, 非示後之常典。 請置極刑, 以戒後之爲臣不忠者。" 上曰: "罪四人, 可以示後, 何復煩刑好殺?" 固請, 上曰: "此予之從諫, 不若古先哲王也。 然古之王者, 於殺人之事, 亦未必皆從之也。 且堡只以女色諂事世子, 豈可比宗秀之奸兇也哉? 予不聽從, 勿復言之。" 其斬宗秀等四人, 爲世子以杜後日冒亂之徒, 然上猶隱然有不忍之心。 上曰: "李昇則予旣鞭之, 宜不下於有司矣。 然內中決罪, 至收告身, 而使國人不知, 予恐大體不可, 故下獄, 今不與罪可也。 且金奇弱宦, 本杖八十, 降等六十, 小斤同亦如之。 若有未稱, 臺諫其言之。" 執義河演進曰: "前此, 具宗秀不置於法, 以從輕典, 故繼踵者多。 今昇亦從輕典, 則臣恐如昇者亦有之, 乞置常刑, 以懲後來。" 上然之, 只流于全羅道
              金溝。 金山龍、陳鋪、今音同各杖一百, 定爲官奴, 陳鋪于忠淸道
              德恩; 金山龍于陰城, 後從本定平壤官奴; 今音同于慶尙道
              聞慶, 竝皆籍沒家産。
地名: 定平 (咸鏡道, 都護府)
年: 1467.0

○命右參贊金國光、吏曹判書韓繼禧、都承旨尹弼商, 留宿禁中, 以待咸吉道事變。 都摠使從事官金瓘來, 召入康寧殿。 瓘啓曰: "淮陽路上, 有一乘傳人, 走匿林間, 捕而問焉, 則乃咸興人金成柱也。 成柱齎尹子雲所上賊殺申㴐等事書。 其書非子雲手作, 實賊黨所爲, 而脅子雲署名者也。 其書曰: ‘新觀察使申㴐, 反臣叔舟之子也。 反以施愛爲謀反, 自稱中衛將, 以朴宗文、丘致峒爲左右衛將, 無發兵符, 而用圓板標信, 徵聚北靑以南兵, 使邊處寬領兵, 據咸關嶺, 李孝碩據松洞嶺。 又徵平安道兵, 欲盡殺居民, 必遂向京。 又使沈湲, 捕繫施愛族類, 故今皆殺之。 以臣存撫東民, 不干申㴐, 姑留不殺。’ 成柱且云: ‘李施合具宰相儀物, 領軍到咸興, 自言: 「今有諭旨, 以兄施愛爲節度使, 我爲虞候。」 遂殺申㴐、丘致峒、都事朴宗文、定平府使李孝碩及子雲伴人家奴等, 囚子雲于南廳房, 軍士圍數重。 囚沈湲、孫旭及本府判官邊處寬、永興判官金厚等于獄, 又囚前郡事任寬于高原, 聚軍守府城。’ 浚囚成柱于淮陽。 時, 施合實不來咸興, 而成柱詭言, 欲令咸興免賊殺五人之罪也。 㴐初至咸興府, 㴐弟瀞妻奴羅勤乃, 居府城外, 聞府人欲候新監司至, 而殺之以應賊, 密語㴐從人郭仁仲。 且曰: ‘急還南道可免。’ 仁仲以告。 㴐曰: ‘我今至本營, 資糧器械皆具, 豈可畏避, 使賊據城鴟張? 今日之事, 有進無退。 此我報上恩之日也。’ 遂徵南道兵爲守禦計。 十八日夜初皷, 咸興旅帥尹克儉、司直李仲和等, 聲言㴐謀反, 欲捕殺之。 遂圍監司衙攻之, 呼曰: ‘李令公領兵已來, 申㴐速出。’ 㴐令仁仲語之曰: ‘汝州之人, 爲賊所誤, 其察之。’ 賊從門隙, 射仁仲斃之。 㴐登樓, 賊闌入挺刃, 突前呼語曰: ‘汝今速下則生, 不則死。’ 㴐曰: ‘汝一府人, 寧無一人識順逆者乎? 我受命來撫汝一道之人, 汝應賊殺我, 我豈偸生?’ 賊攻之益急, 列炬擁楯, 四面亂射, 先令人偸㴐矢筩, 㴐持大箭六枚, 倚柱射之, 中賊面。 賊又投火砲, 烟焰交漲, 㴐勢窮折弓投之, 遂墜下欲踰垣, 賊殺, 及其致峒、宗文、錄事嚴悠久, 幷伴人家奴等, 囚子雲于客舍別室。" 㴐爲承旨五年, 未嘗有過失, 奏對頗詳明。 死時年三十, 子二, 用灌、用漑。 瓘請援兵, 上召國光、繼禧、弼商, 與瓘議。 且曰: "施愛反狀已著, 宜速發官軍付浚。 予亦親征。" 瓘奏對如流, 上曰: "可人。" 命瓘語浚曰: "勿欲速, 須待大軍。" 召具致寬及右議政洪允成、中樞府知事康純、行上護軍魚有沼、行僉知事許亨孫、行護軍李亨孫、行上護軍柳均、巴山君
              趙得琳等, 竟夜議之。 僉曰: "施愛謀亂, 豈敢稱兵向京? 正欲竊據咸吉道耳。 此道多關塞, 賊若先據, 則大兵難入。 密諭五鎭, 使知逆順, 施愛易制矣。"

○從事官金順命, 率安邊鄕吏金壽男、內需司奴莫同來, 上御思政殿賜見。 壽男啓曰: "臣以營吏到咸興。 申㴐聞李施愛多殺守令, 會兵備禦。 初, 施愛使咸興人李仲和, 移文留鄕所曰: ‘新觀察使申㴐, 乃亂臣叔舟之子, 亦是姦黨, 彼若徵兵, 可卽殺之。’ 故鄕中品官以至奴隷, 同應殺之。 定平府使李孝碩, 亦爲其邑人所害。" 莫同啓曰: "鄕中人皆云: ‘齎啓書到京者, 輒囚之, 故累次馳啓, 不知去向, 此必姦臣所爲。 汝則本宮奴也, 今所齎書, 若不得啓, 則潛託內宗親, 以達其書。’" 亦尹子雲被脅署名, 及施愛移文咸興留鄕所者也。 其子雲書曰:

○前永興府使金乙孫來肅拜。 初, 永興之民, 聽李施愛言, 欲殺乙孫, 乙孫仰天嘆曰: "義不可爲賊所辱。" 自刎佯死仆地, 府民以爲: "旣死不復加害。" 得不死。 府吏金訥禁止其衆, 使不得擅殺, 但拘之以待官軍。 會, 京邸人石山奉諭書, 頒示曉諭府民, 乃知逆順而放之。 乙孫喉下劍痕猶在, 人皆以得脫爲幸, 至是來告其事。 上召石山及高原奴朴興未、定平奴仲京、安邊奴孝同等, 使就御前, 問其宣布諭書事, 賜石山綿布五十匹, 餘各賜三十匹, 竝免賤。 命吏曹, 特免金訥鄕役, 又令其道, 賞綿布五十匹。

○丙午/上命龜城君
              浚、左議政曺錫文、左贊成金國光、都承旨權孟禧等曰: "死於李施愛之亂, 而未蒙褒賞者必多, 其速議啓。" 浚等啓曰: "會寧人兼司僕車云革, 奮不顧身, 首唱大義, 直犯敵鋒, 獲李施合, 終反見殺。 鐘城人兼司僕鄭休明、富寧人兼司僕曺紂、鏡城人司直朴成章、端川人甲士申元厚等, 從云革捕施合, 反爲賊兵所害, 可追錄。 云革敵愾三等功臣, 其餘各贈堂上官, 給奴婢四口、田四十結, 直子超二資錄用。 吉州人兼司僕楊根生、甲士楊根秀、鏡城人前萬戶崔敬止、定平人金處仁等, 議捕施愛, 事覺見殺。 富寧人孟得美、北靑判官朴自昆, 領兵把截車踰嶺, 被執而死。 富寧人甲士南宮玉, 力沮施愛, 開倉犒軍, 遂見害, 可各追陞三資, 賜奴婢二口、田二十結, 直子超一資錄用。 洪原人申營拒不從賊, 咸興人甲士李升彦、別侍衛趙如珪、北靑人徐崇禮、官奴亡哲、鏡城營奴思敏、慶興官奴春吉等, 齎諭書冒入賊中被殺, 營、如珪、升彦、崇禮, 可各追陞二資, 賜田十結, 直子陞資錄用。 亡哲、思敏、春吉之後, 皆免賤、復戶、蠲債。" 從之。
地名: 定平 (咸鏡道, 都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。
地名: 定平 (咸鏡道, 都護府)
年: 1478.0

○朔甲午/義禁府啓: "前此逆賊李施愛妾子將孫、妾女子欣非
              珍島官定屬, 將孫
              金化官奴加仇之保授, 欣非
              珍島定屬母莫今保授。 李明孝子哲山
              南海官定屬, 明川人童孝明保授。 韓赫女子萬非、率今
              河東官定屬, 萬非是邑定屬母亏時巨保授, 率今是邑定屬母貴德保授。 李乙奉女子吾莊
              東萊定屬, 是邑定屬母虫介保授。 金滌女子內隱伊昆陽官定屬, 是邑定屬母五月保授。 金宗禮女子萬今
              務安官定屬, 是邑定屬母貴今保授。 李明義女子加獻
              康津官定屬, 定平人崔允義保授。 崔自池子今同
              南海官定屬, 吉城人三寸叔崔自河保授。 班者女子莫非
              咸原站定屬, 是站定屬母介同保授。 徐貴白女子咸原站定屬, 是站定屬母仇叱德保授。 衆伊子同叱金
              積生站定屬, 是站定屬母乙莊保授。 雙龍子亏音金
              積生站定屬, 是站定屬母召史保授。 馬元吉子外同
              積生站定屬, 甲山人一族申成達保授。 金興進女子巨勿
              磨各站定屬, 是站定屬母德天保授。 嚴興嚴女子於郞
              河東官定屬, 洪原人朴明山保授。 金右昌三寸姪每邑同
              機張安置, 利城人外祖閔忠保授。 干吾之三寸姪同良
              咸平官安置, 吉城人母古未保授。 孫田生三寸姪今石
              興陽官安置, 洪原人廉孝仁保授。 崔得敬三寸姪石宗
              長鬐官安置, 是邑定屬父崔氷京保授。 李若同三寸姪玉進
              咸平官安置, 北靑人李玉山妻楊今保授。 上項緣坐定屬人, 以年未滿, 曾付其母及族親, 今旣年滿, 請依前例, 各於其本處定役安置。" 從之。
地名: 定平 (咸鏡道, 都護府)
年: 1485.0

○命議北靑新地居民事于領敦寧以上、議政府、六(書)
                〔曹〕
              。 鄭昌孫、李克培、盧思愼、尹壕議: "永安道人, 本無恒心, 今若刷還, 逃散可慮, 使之仍居爲便。" 韓明澮議: "新地肥饒, 則仍居置邑爲便。" 沈澮議: "使之仍居爲便。 但首唱逃居者, 治罪警後。 尹弼商議: "新地逃寓之民,當治罪, 發還原籍。 然本道民, 不可一繩以法, 姑貰罪撫存之, 遣朝官開諭, 以鎭其心。" 徐居正、李坡、朴崇質議: "新地之民, 逃賦稅, 是國之叛民也。 今明正其罪, 誅之可也, 刷還可也。 然新徙之民, 一朝擾之, 恐或搖動, 因而存撫, 可也。 然自祖宗以來, 屢遣使求新地, 非所以欲廣土地也, 蓋慮斯民居邦域之中, 自分度外, 逃賦稅耳。 今所得新地, 未可的知爲前日所求之地。 然其背國, 則一也, 只示姑息之恩, 不斷之以法, 則何以禁後來之姦究乎? 臣以爲: ‘只誅巨魁, 其餘降優詔貸罪, 因爲編戶, 存撫之。’ 如此, 則國家恩威竝著, 而可以杜後患矣。" 許琮議: "北靑地面隱接者, 皆逃賦之民, 若令仍居而不罪, 則後必有效此者。 臣意以爲: ‘盡刷還本土, 其中首謀者, 處以重刑, 以爲後戒。’ 若聖意不忍誅之, 則決杖屬邊遠官奴婢, 亦便。" 孫舜孝、朴星孫、權侹、李有仁議: "今逃居新地者, 吉城、明川、鏡城、洪原、定平等邑人也。 吉城、明川、鏡城, 皆有口子, 防戍甚苦。 今不刷還, 則流亡難禁, 竝令還本, 其首謀而逃者重論。 若洪原、定平人, 則自內地移居邊境者也, 任其所居, 於賊路要關, 定爲戍卒。 其中向化, 不可以編氓視之, 仍留, 使之安業, 亦可。" 李崇元、金宗直、李則議: "北靑等處隱接流民, 必無恒産者。 今若刷還, 彼此失業, 必將轉徙他處, 今宜安接, 各於其邑, 付籍定役。" 李德良、金升卿、林壽昌議: "逃漏之民, 今不刷(遠)
                〔還〕
              , 則效此逃賦者, 難以防禁, 宜以逃避律論罪, 後勒還本邑。 且其邑宰隨流民多小, 論罪徵後。" 魚世謙、李瓊仝、姜子平議: "逃漏之民, 置不治罪, 則兩界之民, 將視此以爲去就, 漸不可長。 犯在赦前者, 不可追論, 在赦後者, 依律論斷, 勒還本邑。 唯自內地遷移者, 論罪後, 付籍差役。" 李世佐議: "逃賦之民, 若聽其仍居, 則無以懲後。 前此受敎, 於穩城鎭, 設美錢堡, 以六鎭人民逃來南道者, 刷還居之。 今依右例, 竝於美錢堡徙居, 以固邊圉。" 傳曰: "諸宰不會議, 故其論不一。 此, 大事, 不可輕易處置。 明日其更會議。"
地名: 定平 (咸鏡道, 都護府)
年: 1489.0

○吏曹據永安道觀察使李封啓本啓: "永興府本我聖祖龍興之地, 而去丁亥年李施愛之亂, 品官等獨能救活邑宰, 忠義可賞, 故陞爲界首官。 然而地不加廣, 民不加衆, 事多不贍。 高原郡雖曰懿惠王后外鄕, 而永興本是桓祖大王御鄕, 則以王后之鄕, 隷大王御鄕, 於事體亦宜。 且定平府當丁亥之亂, 擧邑叛逆, 削地可也; 反以前日咸興割入四社之地, 與預原縣竝還定平, 大無懲惡之意。 臣等請以高原與預原竝屬永興。" 命議于領敦寧以上、政府、六曹、漢城府。 沈澮、尹弼商議: "依所啓施行。" 洪應、許琮、孫舜孝、金
              宗直、權健、權侹、金世勣、元仲秬、宋鐵山、尹慜議: "咸興、定平俱是逆賊之鄕, 咸興則降爲郡而所屬諸社, 皆歸諸本邑; 定平則非徒不降, 反以預原之地屬焉, 果如議者之說。 今割預原屬於永興, 則永興大於諸邑, 而賞罰之道得矣, 此則可行也。 若高原則懿惠王后之鄕也, 今曰合永興御鄕爲無妨, 是大不然。 以他道觀之, 王后之鄕, 莫不高其官號, 縣則陞郡, 郡則陞府, 以次而上, 尊其所生之鄕也。 今反隷於永興, 則非先王尊崇之意, 而於例不通也。 且前此言之者, 亦以謂高原殘小, 迫於永興, 勢不得不幷合, 而至今未施行者, 爲此也。 此則恐未可行也。" 李克培議: "州府郡縣沿革之際, 非徒衙前奴婢遷徙之弊, 大抵諸邑地理區域自分, 輕易革置, 固爲不可。 丁亥之亂降號, 不過咸興、吉州, 而定平不與。 民心已定數十年之後, 更稱逆黨, 預原一縣割屬他邑, 以搖民心, 似爲失體。 且高原縣移設處曾已審定, 今以官舍未卽經營, 一朝革罷, 又失民情, 亦爲未便。 永興雖曰龍興之地, 以見在土地維持至今, 不必增廣。 臣以謂仍舊爲便。" 盧思愼議: "咸興以殺觀察使故降爲郡, 吉州, 李施愛所居興亂之地, 故降爲縣。 若以殺守令, 則永安一道郡縣, 皆當廢革矣。 其時國議已定, 今不可追論。 且列郡疆域已定, 不可以小小之事而輕爲廢革。" 李鐵堅、韓致禮、鄭文炯、李崇元、李瓊仝、柳洵、李枰議: "諸邑經界分定已久, 沿革之際, 民或受弊。 以邑人不緊陳訴, 輒從其欲, 輕易沿革, 有妨大體。 且以定平爲有罪, 則咸興以北諸郡皆然。 其時不行削地之罰, 而今在數十年之後, 追論削地, 更搖人心, 尤妨大體。 仍舊何如?" 從洪應等議。
地名: 定平 (咸鏡道, 都護府)
年: 1502.0

○鄭眉壽啓: "臣爲咸鏡道監司時, 高荊山以築城事, 往本道。 其築城處 當抄入民戶, 故以德源府使崔淑卿、定平府使南孝元爲差使員, 召致本營面囑耳。 且臣率婢十八、奴三, 然非獨臣犯法, 前例, 宰相率家眷, 遠出關外, 勢不得不爾。 左右政丞皆經兩界監司, 下問則可知。 咸興疲弊事, 臣之未赴任也, 河沃爲判官, 解由尙未得出, 今則金秀英爲判官, 穀米雜物頗至豐裕。 其時韓亨允、高荊山皆承命往還, 若下問則兩邑守令到營之由, 咸興疲弊之故, 必不爲臣諱之。 然臺諫所論, 在人物賢否, 臣固庸陋, 宜受臺駁, 請改臣加資。" 傳曰: "明當報之。"
地名: 定平 (咸鏡道, 都護府)
年: 1510.0

○咸鏡道觀察使高荊山, 以備倭方略馳啓, 其略曰: "考諸古迹, 三去甲子年間倭變時, 自安邊至歙谷三息程內, 壓戎、鐵原、和登、浪城浦等處, 或築石城, 或築土城, 防戍烽燧, 相準報變矣。 今者更審, 則鐵原南距一里許馬嚴岾及壓戎串、浪城浦岾等三處, 丘陵延入海汀, 海中往來人, 箇箇通望處也。 烟臺排設, 夜則擧火相準, 晝夜(侯)
                〔候〕
              望, 報變便當。 令該司磨鍊施行何如? 其一曰, (德原薪島)
                  〔德源薪島〕
                
              、行島、連島, 安邊
              女島、永興等島, 末應島、大猪島等處, 各官海採人及牧子等居者甚多。 如有賊變, 則先受其禍必矣, 竝令出陸而居甚當。 海採人捉魚時, 必往來於人所通望, 角聲及聞處, 請限倭寇寢息間, 令候望, 必待令角出入。 其一曰, 從安邊
              壓戎串望見, 則不但北靑、洪原、咸興、定平、文川、(德原)
                  〔德源〕
                
              、永興等官地面, 昭然可觀。 自江原道、通川郡東北, 距五十餘里, 海中有卵島, 周廻可二百餘里, 多産海物, 海採人等, 常常往來, 賊變可畏。 若上此島, 則利城、端川、吉城等官地面, 亦可望見。 若倭寇依此待風, 截流橫渡, 則可至洪原以北。 請於洪原以北吉城等各官, 依咸興以南各官例, 設烟臺, 置守護軍(侯)
                〔候〕
              望。" 下大臣等議。 領議政柳洵議: "倭奴作梗, 必過江原, 方至咸鏡之境, 事變非朝夕可慮。 今若多設新烟臺, 島居人民, 移出居陸, 下番軍士, 抄定防戍, 則賊未至而先自困弊。 姑於初面安邊
              馬巖、壓戎、浪城三處, 依所啓設烟臺, 令所在官, 撿察(侯)
                〔候〕
              望。 其海採人, 令角出入事及卵島防備事, 依啓本施行。" 上從之。
地名: 定平 (咸鏡道, 都護府)
年: 1530.0

○癸丑/下司憲府具世璋
              
                【前定平府使。】
              公事于政院曰: "憲府所推之意, 至當矣。 兩界奴婢人物, 或爲守令之人, 或因事入歸之人, 率皆托以奴婢, 而率來, 則其厭憚苦役之人, 孰不願爲之乎? 且其率來之人, 以爲自己之奴婢, 僞造文記, 必連上接下, 而爲之矣。 如此之事, 非但今時然也, 前亦必多有之。 若人人而如此, 則兩界之地, 將必無人物也。 刑曹前爲此公事時, 具世璋與草原站奴婢眞僞, 所當詳審分辨, 而但以其子具希信現納文記, 取實。 此刑曹之所誤也。 若眞希信之奴婢, 則何必其父爲府使, 然後捉來乎? 如此之事, 尋常人所爲, 則猶當棄之, 宰相之事, 故如此言之耳。" 其判付曰: "草原站奴婢的實, 則具世璋推考痛懲。"
地名: 定平 (咸鏡道, 都護府)
年: 1564.0

○乙亥/南部忠義衛權擁
              
                【性至孝, 父沒廬墓三年, 躬執奠饌。 啜粥, 不食蔬果鹽醬。 母喪負士成墳, 哭奠三年, 雖雨雪不廢。 服闋後期年, 不食酒肉, 與人言, 未嘗啓齒。 每至父母忌日, 則悲慟, 三旬不食酒肉。】
              
              安陰前參奉林薰、
                【稟性純厚, 學術精博, 前日公薦, 授參奉職, 乃以親老辭還。 家居盡心致養, 悅親無方。 及丁父憂, 年已六十, 而執喪不怠。】
              
              薰弟芸,
                【孝友亦篤, 平居奉養之勤, 處喪之戚, 無異於薰。】
              三人旌門。 平昌人金孫妻銀今,
                【母夜爲虎所攬, 銀今手持木板, 高聲叫號迫之, 虎乃棄母而去。】
              賞物復戶, 驪州正兵吳世英、
                【年十歲, 其父得惡疾氣絶, 世英自斫無名指, 和藥以進, 父病卽愈。】
              
              金浦私婢者斤今、
                【年十六, 値其父病鼓脹垂死, 自斷手指, 燒爲灰, 和酒以進, 良久乃愈。】
              
              定平軍保趙慶麟
              
                【年十八, 其母得惡疾幾死, 斫左手一指, 燒火以進, 母病還愈。】
              三人復戶, 鍾城內禁衛金聶妻韓氏,
                【聶死後, 哀傷憔悴, 常以死爲期。 一日語其母曰: "吾將以某日死, 須以亡夫平生所着衣服, 置我胸上。 吾將持贈亡夫。" 一日沐浴, 自縊而死。】
              旌門。
地名: 定平 (咸鏡道, 都護府)
年: 1616.0

○丙辰三月初一日
              朔辛未備邊司啓曰: "安邊府使李時發, 則自前歷試西北重任, 備諳邊事, 定平府使沈彦明, 亦稍解武事, 雖非武官, 可以堪任。 此兩官則姑勿遞易。 咸興判官、北靑判官、鏡城判官此三邑, 以武弁中有勇略才兼字牧之人, 十分擇差以送爲當。 且韓訒以判官被論, 纔經一二年, 曾無履歷, 驟陞甲山府使。 家居有刃殺奴僕之事, 年少顚妄殘忍之人, 不可授以關防之任, 使僻遠重地, 入於其手, 任其殘虐。 竝爲遞差, 極擇差送似當。 敢啓。" 傳曰: "三邑判官, 姑勿遞, 更觀賊情處置。 韓訒仍授責效。"
地名: 定平 (咸鏡道, 都護府)
年: 1661.0

○上又行審理。 左議政沈之源曰: "乙未推刷時, 公賤之登科還賤者, 有代奴許贖之令, 而富者得贖於定限, 貧者未及於限內, 此屬稱冤不少矣。" 上曰: "限明年許贖可也。" 領議政鄭太和曰: "推刷時以奴婢訟辨, 抵罪者甚多, 而其中或不無冤屈。 臣每欲陳達, 而未敢矣。" 兵判洪命夏曰: "因訟抵罪者, 未必盡是理屈, 外方多有稱冤之說, 則不可諉以過限, 而不復聽理也。" 右參贊宋浚吉曰: "鄕村物情, 果如是當此大霈之日, 尤當惕念, 而伸理矣。" 上曰: "再昨審理, 以推刷時犯罪全家者, 未減等之類, 更令査啓。" 大司諫趙復陽曰: "徙年以下, 皆是輕罪, 當此大霈, 宜一切蕩滌矣。" 上曰: "徒年以下, 竝宥之, 刑曹時囚中, 決杖後放送者, 竝令除杖, 擬律者, 竝許蕩滌, 流三千里全家徙邊不限年之類, 亦令除杖發配。" 是日, 徒配以下蒙宥者, 一百五十人。 之源曰: "當此審理之日, 大霈之澤, 獨不及於泉壤, 誠是欠事。 故判書沈諿之事, 當初亦或稱冤, 況追罪於久遠之後乎? 今未昭雪, 則更無伸理日矣。" 太和、許積皆言, 其追罪之過。 浚吉曰: "故相臣金尙憲, 持論最峻, 而亦不以賣國論之矣。" 上曰: "雖可復爵, 此非其時矣。" 復陽啓曰: "前定平府使李興祿, 以常平廳穀物, 出給防納人事, 旣已定配矣。 列邑防納之弊, 監司所當嚴禁, 而監司乃反分付守令, 有此可駭之事, 則安得獨免其罪? 請其時監司權堣, 先罷後推。" 上命推考, 四啓從之。
地名: 定平 (咸鏡道, 都護府)
年: 1670.0

○上御熙政堂, 引見大臣及備局諸宰。 上與諸臣相對悶旱。 上曰: "戶曹積儲幾空, 而賑政亦不得遍施, 尤可慮也。" 上又曰: "安民倉, 民甚苦之。 違令者, 皆令定配, 而猶不趁限發船, 蓋避安民, 如避死地。" 兵判金佐明曰: "泰安、瑞山等邑, 獄皆滿矣。" 按, 安民倉設於泰安浦之南北, 稅船之自南來者, 輸入於南倉, 自南倉馬載至北倉, 又載船至京。 蓋欲避泰安山觜入海之險也。 此議始於判中樞宋時烈建請設置, 其言曰: "寧失數萬斛之米, 不欲使一人渰死也。" 然風和時發船, 船路若謹避巖觜, 則公私船運之不敗善運者, 自古而然。 今乃慮萬一之臭載, 大費民力, 設倉陸運, 旣缷復載, 功費倍萬, 人皆知其難行, 以發於大臣, 故皆莫敢言。 唯監司閔維重, 終始言其不便, 亦不能卽罷。 經歷數歲, 勢窮弊極, 卒不可行, 然後罷之。 朝家之作事違衆, 强設利害, 必欲行其所不可行者, 深可惜也。 佐明曰: "慶尙道留軍布, 皆監司私藏, 朝家宜自取用。" 上曰: "不可一任監司私用。 自備局先知其數, 然後取用可也。" 知事柳赫然曰: "管餉諸屯田處投入之民, 已令編於軍伍, 而想多隱漏, 請更爲申飭。" 上許之。 右相洪重普曰: "西北內奴婢, 皆入山峽爲流民, 自稱閑良, 而其實公賤也。" 赫然曰: "又有冒稱各衙門軍官及保人者, 今方査出定役, 而軍官則雖有身役者, 亦可兼屬, 不可不指一定奪也。" 上曰: "冒稱保人及各衙門軍官, 皆一切定役可也。" 重普曰: "臣奉使北路時, 民人來訴者, 皆言常定法不便。" 蓋閔鼎重爲監司時, 量田之後, 設常定法。 其制略倣大同, 或有窒礙不便處, 驛卒、內奴婢等, 尤爲呼怨, 頗有渙散者。 其後監司, 以其啓聞之事, 故不得變通, 此乃大段弊端, 不可不改之也。" 上曰: "令本道監司商量變通, 條列啓聞。" 重普又陳定平甲士朴大有, 文川鄕吏全茂績斷指活其父母, 宜蒙褒奬, 上曰: "令該曹特行旌表。"
地名: 定平 (咸鏡道, 都護府)
年: 1681.0

○癸亥/諫院劾: "定平府使權愃地本卑微, 性又邪侫, 趨附權勢, 濫躋顯仕。 大小政令, 一委吏胥, 沈蠱邑婢, 貽害取笑, 請罷職。" 憲府劾: "軍資奉事李惺性本鄙悖, 行己不正, 得罪士林, 見黜儒籍。 頃除齋郞, 侵暴陵卒, 及授本職, 物情尤駭, 請汰去。" 竝不從。
地名: 定平 (咸鏡道, 都護府)
年: 1776.0

○關北察民隱御史李會遂復命。 是年正月會遂奉英宗命而出, 至是反面, 以十條弊瘼別單以啓, 備邊司覆奏: "其一, 田政改量, 依文川等三邑, 從實踏驗, 使各邑守令, 每年擧行也。 其一, 安邊、文川、定平三邑交濟倉舍, 分設便否, 令道臣狀聞也。 其一, 武學依舊例許赴都試, 慰悅邊情也。 其一, 婢貢減罷後, 內奴所納雜役, 兩本宮別差, 依舊濫徵之弊, 嚴飭減給也。 其一, 鏡城以南十四邑貢布升色, 一遵五升三十五尺之式也。 其一, 劃給本道營賑耗中, 田米七百石, 於高山、居山兩驛, 每年分給馬戶, 以救絶站之患也。 其一, 森森坡、黃拓坡、造山堡等三鎭土卒, 以附近寺奴, 量宜加定也。 其一, 開市所用雜種不足者, 令道臣措備, 以除民間責納之弊也。 其一, 三、甲無鹽, 劃送隣邑之鹽也。 其一, 痛懲推刷官之弊也。" 幷從之。
地名: 甲山 (咸鏡道, 都護府)
年: 1395.0

○吾郞哈
              水吾狄介等四人來。 三國之末, 平壤以北, 悉爲野人游獵之所。 高麗時, 徙南民以實之, 自義州至陽德, 徑築長城, 以固封疆。 然不安其居, 數爲畔亂, 至於用兵以討之。 義州土豪張氏, 不遵朝命, 南方之地, 倭寇肆暴, 東西數千里, 去海數百里, 屠燒城郭, 暴骨原野, 絶無人烟, 安邊以北, 多爲女眞所占, 國家政令不能及。 睿宗遣將深入, 克捷有功, 建置城邑, 然尋復失之, 覉縻而已。 上受命以後, 聲敎遠被, 西北之民, 安生樂業, 田野日闢, 生齒日繁。 義州
              張思吉願隷上麾下, 得與開國功臣之列, 自後張氏無復反側, 自義州至閭延沿江千里, 建邑置守, 以鴨綠江爲界。 島倭革面來朝, 復通商賈, 南道之民, 安心奠居, 戶口益增, 雞鳴狗吠相聞, 濱海之地, 斗絶之島, 墾田無遺, 不知兵革, 日用飮食而已。 東北一道, 本肇基之地也, 畏威懷德久矣。 野人酋長遠至, 移闌豆漫皆來服事, 常佩弓劍, 入衛潛邸, 昵侍左右, 東征西伐, 靡不從焉。 如女眞則斡朶里豆漫夾溫猛哥帖木兒、火兒阿豆漫古論阿哈出、托溫豆漫高卜兒閼、哈闌都達魯花赤奚灘訶郞哈、參散猛安古論豆闌帖木兒、移闌豆漫猛安甫亦莫兀兒住、海洋猛安括兒牙火失帖木兒、阿都哥猛安奧屯完者、實眼春猛安奚灘塔斯、甲州猛安雲剛括、洪肯猛安括兒牙兀難、海通猛安朱胡貴洞、禿魯兀猛安夾溫不花、幹合猛安奚灘薛列、兀兒忽里猛安夾溫赤兀里、阿沙猛安朱胡引答忽、紉出闊失猛安朱胡完者、吾籠所猛安暖禿古魯ㆍ奚灘孛牙、土門猛安古論孛里、阿木剌
              唐括奚灘古玉奴。 (兀郞哈)
                  〔兀良哈〕
                
              則土門
              括兒牙八兒速, 嫌眞兀狄哈則古州
              括兒牙乞木那、答比那、可兒答哥, 南突兀狄哈則速平江
              南突阿剌哈伯顔, 闊兒看兀狄哈則眼春
              括兒牙禿成改等是也。 上卽位, 量授萬戶千戶之職, 使李豆蘭招安女眞, 被髮之俗, 盡襲冠帶, 改禽獸之行, 習禮義之敎, 與國人相婚, 服役納賦, 無異於編戶。 且恥役於酋長, 皆願爲國民。 自孔州迤北, 至于甲山, 設邑置鎭, 以治民事, 以練士卒。 且建學校, 以訓經書, 文武之政, 於是畢擧, 延袤千里, 皆入版籍, 以豆滿江爲界。 江外殊俗, 至於具州, 聞風慕義, 或親來朝, 或遣子弟, 或委質隨侍, 或請受爵命, 或徙內地, 或進土物者, 接踵於道。 所畜之馬, 若産良駒, 皆不自有, 爭來獻之。 近江而居者, 有與國人爭訟, 則官辨其曲直, 或囚之或笞之, 莫敢有怨於邊將。 蒐狩之時, 皆願屬三軍, 射獸則納官, 犯律則受罰, 與國人無異。 後上幸東北面謁山陵, 江外野人爭先來見, 路遠不及者, 皆垂涕而返。 野人至今慕德, 每從邊將飮酒酣, 言及太祖時事, 必感泣不已。
地名: 甲山 (咸鏡道, 都護府)
年: 1432.0

○壬辰/上護軍任孝信往咸吉道, 輸軍糧于張童兒。 頭目千戶李讓, 與孝信言: "斡朶里指揮凡察, 告使臣云: ‘聖旨內, 楊木答兀所擄唐人, 令刷送朝鮮。 吾等交易使喚奴婢及作妾人等, 逃至慶源、鏡城界者, 悉還中國。 因此吾輩無使喚之人, 故不得已將虜掠慶源、鏡城、甲山、閭延之人, 爲奴使喚矣。 且吾等族親在婆猪江等處, 將往以居。’ 使臣答云: ‘朝鮮殿下敬事朝廷, 唐人入境, 則雖三歲小兒, 悉皆送還, 獨於汝等不然乎? 何含怒也?’ 凡察不服曰: ‘要奪朝鮮人物, 以報吾讎。’" 又野人千戶月下來謁使臣, 謂孝信曰: "吾輩奴婢逃至慶源者, 依唐人例入送中國, 甚不可也, 然我則不怨。 凡察怨其妾女被奪, 常欲報讎。" 孝信至咸興謁昌盛, 盛怒曰: "汝何不盡輸軍糧于大張, 而妄稱吾語? 何不與歸孔州, 頭目等僕馬? 何不許頭目, 率行小通事而留之慶源乎?" 令脫孝信帽, 將打之, 賴接伴使盧閈及監司金孟誠等營救, 乃止。
地名: 甲山 (咸鏡道, 都護府)
年: 1433.0

○召領議政黃喜、左議政孟思誠、右議政致仕權軫、右議政崔閏德、吏曹判書許稠、判中樞院事李順蒙ㆍ河敬復、戶曹判書安純、贊成盧閈、知中樞院事李澄石、中樞院副使洪師錫等, 命知申事安崇善、左代言金宗瑞議事: 其一曰: "邊圉之防, 雖在平時, 固當設備固守, 況今征討之後, 彼人積忿, 安知欲爲報復之擧乎? 甲山爲郡, 境連野人地面, 乘間突入, 誠爲可慮。 前此只設翼屬守城雜色軍, 而不設留防軍。 今差定留防軍, 以嚴守備何如?" 僉曰: "令兵曹酌定。" 從之。 其二曰: "惠山、家舍兩口子之外, 土地沃饒, 居民不過七八戶, 設有賊變, 是乃受敵之初, 移其民而入於深處何如?" 師錫曰: "要害之處, 設柵入保爲便。" 河敬復、李澄石曰: "民戶少, 移入可也。" 黃喜等曰: "臣等願令都巡撫使沈道源, 訪問移入便否, 又審入保之處, 然後更議以定。" 李順蒙曰: "當往征之餘, 若移邊氓於深處, 則設使彼人得聞, 似有畏避之意, 姑令下番甲士防禦, 而遣官審其便否, 然後更議。" 上曰: "令都巡撫使都節制使同議以啓。" 其三曰: "六十以上自願赴征者, 縱不成功, 其志可賞。 依有功人例賞功何如?" 權軫等曰: "不可比於有功之人, 宜賜物復戶。" 安純曰: "以老人自願赴征, 情實可當, 視有功人差等賞職。" 黃喜等曰: "雖當賞職, 聽其自願爲便。" 上曰: "令其道監司聽其自願以啓。" 其四曰: "赴征軍士斬首生擒, 當依敎書賞功, 雖非斬擒, 有追賊圍賊之功者, 倍於斬擒, 從何等賞功乎?" 僉曰: "《兵典謄錄》賞軍功三等有云: ‘接戰斬首者及生擒者爲一等, 軍官軍人則超三級賞職, 鄕吏則本曹奉旨給功牌, 子孫免役, 驛子鹽干則給功牌, 許爲補充軍, 聽其自願充軍。 搜探斬首及生擒者爲二等, 軍官軍人則超二級賞職, 鄕吏驛子鹽干官奴, 則己身除役。 從征効力者爲三等, 軍官軍人則超一級賞職。’ 今雖非斬擒, 能圍能追, 特異立功者, 從二等施行。" 上從之。 其五曰: "有功軍士賞職等級, 僉議以啓。" 盧閈曰: "正三品除通政堂(下)
                〔上〕
              官, 從三品陞正三品, 正從四品以下, 亦依此例, 各陞一級。 其中特異者, 上裁施行。" 黃喜、孟思誠、許稠、權軫、河敬復、安純等曰: "正三品通政堂上官, 從三品及正從四品加正三品五品以下, 各以斬擒多少, 依謄錄行賞。 然除授之際, 如有難處, 則取旨施行。" 上曰: "臨時更議。" 其六曰: "我國近因昇平, 習陣疎闊, 欲於各道(隷)
                〔肄〕
              習陣法。 然而又慮征討之後, 童猛哥帖木兒方有疑懼搖動之意, 而若於平安、咸吉道, 聚兵習陣, 則彼必益疑。 且南道則密邇倭邦, 彼人得聞, 則亦必疑之, 處之如何?" 黃喜、權軫、崔閏德、許稠、河敬復、盧閈、李澄石、洪師錫曰: "各道訓兵, 固爲美矣。 平安、咸吉道, 近年事多民困, 且有築城之役, 待後年肄習何如?" 孟思誠、安純、李順蒙曰: "平安、咸吉道則立番軍士, 除習陣, 但令讀陣說, 他道則定都會所, 聚會習陣。" 命令兵曹立法以啓。 其七曰: "河敬復啓曰: ‘知閭延郡事辛得海、江界府使李士信等, 皆赴婆猪之役, 斬獲而還, 今若近在野人之境, 則彼之含憤必矣。 以金允壽代辛得海, 楊春茂代李士信何如?" 僉曰: "可。" 上從之。 其八曰: "崔閏德啓: ‘江界小邑, 事不煩劇, 不必置判官。 慈作地近野人, 彼敵出來之初面, 當置邑以禦。’ 何如?" 僉曰: "可。" 從之。
地名: 甲山 (咸鏡道, 都護府)
年: 1434.0

○命都承旨安崇善, 往議政府, 與領議政黃喜等議事。 一。 "自江界至滿浦九十餘里, 自滿浦至許憐三十餘里, 其處居民, 僅三百餘戶。 每當冬節, 携老扶幼, 入保江界, 破蕩家産, 民甚苦之。 滿浦口子, 除木柵, 改築石城, 宜令近處居民, 入保避患, 以除本府往來之弊何如?" 喜等議曰: "依下旨施行。" 崔閏德議曰: "往者參議朴坤, 審視而來曰: ‘其地無水, 不宜築城。’ 更審城基, 然後築其石城爲便。" 一。 "自理山至烽火臺一百二十餘里, 都乙漢六十里, 通巾六十里, 山羊會九十餘里, 如此遙隔, 居民入保本郡, 道途之遠、往來之勞, 民甚苦之。 中央新寨里築石城, 以除積年本郡往來之弊何如?" 僉曰: "都乙漢烽火臺, 距江界府
              滿浦口子, 不甚相遠, 宜入保於兩處。 通巾、山羊會距本郡隔絶, 亦於中央新寨里等處, 城基可當之處, 令巡察使審視, 然後築城入保, 以除民瘼。" 一。 "自朔州至昌城百餘里, 每當冬節, 朔州節制使率其軍馬, 赴防于昌城, 其弊不小。 自今以朔州節制使移昌城, 以昌城知郡移朔州, 相換除授何如?" 喜曰: "朔州、昌城相換除授之事, 其議已久。 然凡設邊鎭, 以裨將居前後左右, 以元帥居中者, 四方有急, 則元帥隨卽率兵, 四出救援, 是古人設鎭之本意也。 今朔州、昌城布置之勢, 意必其此也。 如將換差, 必先使人往察便否, 然後施行可也。" 孟思誠等議曰: "依下旨施行。" 一。 "甲山、閭延相距九日餘程, 自甲山、三水岐至無路二日餘程, 自無路至閭延境, 又二日餘程。 其間居民, 非特苦於往來之弊, 其於相資之義, 亦且乖矣。 中央無路之(池)
                〔地〕
              , 別置縣邑何如?" 僉曰: "來八九月間遣人, 審其兩官相距道路遠近、居民多少、耕地有無, 若多有可耕之地, 則他官人民, 量宜移入, 然後置縣可也。" 一。 "沿邊之民, 越耕資生, 其來久矣。 年前征討後, 崔閏德獻議曰: ‘征討未幾, 時方忿怨, 如不禁耕, 不無被害, 宜禁越耕。’ 予從其議, 卽令禁耕。 今聞邊民非越耕, 則生理艱苦, 民皆咨歎。 越耕與否, 僉議以聞。" 僉曰: "許令越耕, 似乎速矣。 姑停之, 以待歸順後觀變許耕, 未爲晩也。" 一。 "古者戍邊軍民, 非徒憐恤, 亦給衣服, 以慰其勞。 本國南隣島倭, 北接野人, 皆是防禦最緊之處也, 而南方則倭寇賓服, 防禦稍弛, 北方則野人勢似投降, 心未誠服, 防禦最緊, 士卒勞悴, 宜賜衣服, 而勢難爲之, 姑將南方所造月課軍器, 減數除出, 移給北方軍士, 以爲私藏何如?" 僉曰: "口傳軍士, 則受官軍器新舊交付, 其來已久, 何必賜給? 若將帥及赴防大小守令, 賜軍器新舊交付, 以爲恒式。" 一。 "兵曹啓: ‘本朝功臣子孫, 常時雜犯, 悉令原免, 待功臣之後, 可謂厚矣。 然軍政不可不重, 士卒不可不鍊, 故每値大閱講武之時, 有犯軍令者, 勿問功臣之後, 悉皆科罪, 載諸《六典》, 所以重軍法, 而敎士卒也。 其在平時犯軍令者, 雖原從功臣之後, 亦令免罪, 無所懲艾, 皆非訓鍊軍卒之意。 臣等謹稽律文, 隱廢差役條云: 「功臣容隱者, 初犯免罪附過, 再犯住支(奉給)
                〔俸給〕
              一半, 三犯全不支給, 四犯依律論罪。」 自今比此律文, 功臣之後, 常時犯軍令者, 初犯免罪附過, 再犯亦如之, 三犯, 見任則罷職, 前銜則雖當受職, 越一次不敍, 四犯或鞭三四十、或一二十, 隨其所犯輕重科罪, 以重軍法。’ 何如?" 僉曰: "允當。" 一。 "水車敬差官啓: ‘賞灌漑有功守令監考。’ 何以處之?" 僉曰: "雖別無效驗, 旣有敎旨, 以下番甲士之闕, 隨品敍用, 示信於民, 以勸他道之民。" 上曰: "功臣子孫論罪及水車論賞之條, 依所啓施行。 沿邊居民越耕條及北方防禦軍卒軍器賜給之條, 姑停之, 其餘四條, 竝依僉議, 令兵曹立法。" 又議曰: "金元生, 故司正李之番妻金氏之婢夫也。 金氏以元生所産奴婢若干, 立證佐成文契給元生, 世世相傳, 永爲使用。 元生以自己所生, 無子孫相傳使用之理, 故贈於公主, 以爲無緣受贈, 甚爲不可。 歲在辛亥, 議于大臣, 皆曰: ‘受之無妨。’ 鄭招獨曰: ‘不受爲正。’ 予從招議, 使之不受。 今更思之, 元生所生奴婢, 旣受于其妻之主, 而又無爭之者。 且元生之妻四寸奴婢, 本宮使喚人也, 受之無妨。" 喜等曰: "受之無妨。" 上曰: "已知矣。"